Ελλοπία Βοιωτίας

Η Ελλοπία είναι χωριό του Δήμου Θηβαίων, όπως αυτός δημιουργήθηκε σύμφωνα με το πρόγραμμα Καλλικράτης, στο Νομό Βοιωτίας. Έως το 2010 ανήκε στο Δήμο Θίσβης.

Έχει 364 κατοίκους σύμφωνα με την απογραφή του 2021. Βρίσκεται σε υψόμετρο 250 μέτρων, ανάμεσα στον Κιθαιρώνα και στον Ελικώνα. Απέχει 20 χιλιόμετρα από τη Θήβα.

 Ετυμολογία 
Το όνομά του το χωριό το πήρε από την αρχαία Ελλοπία της Ηπείρου. Στα χρόνια της τουρκοκρατίας ονομαζόταν Καραντάς, ονομασία που διατηρήθηκε και επίσημα στη διοίκηση μέχρι το 1916, οπότε επανήλθε το κανονικό όνομα.Πανδέκτης, μετονομασίες. Η παλαιά ονομασία προέρχεται από τα τουρκικά και σημαίνει Μαύρη Πέτρα, μάλλον λόγω των ασβεστολιθικών πετρωμάτων που ως βράχοι γκρίζου χρώματος περικυκλώνουν το χωριό.

 Ιστορία 
Δεν είναι γνωστή η χρονολογία της πρώτης έλευσης κατοίκων στον οικισμό. Κατά την περίοδο της τουρκοκρατίας, κατοικούνταν από γεωργούς και κτηνοτρόφους.

Σε μικρή απόσταση στα ανατολικά του χωριού, βρέθηκαν λείψανα οικισμών προχριστιανικής εποχής. Ανήκαν κατά την αρχαιότητα στο Κράτος των Θεσπιών. Κατά την υστεροβυζαντινή περίοδο, εγκαταστάθηκαν στο μέχρι τότε εντελώς ελληνικό χωριό και κάποιες οικογένειες Αρβανιτών, που τελικά αφομοιώθηκαν εντελώς.

Στην Επανάσταση του 1821 συμμετείχε και το χωριό, που αρχικά ήταν από τα πρώτα που απελευθερώθηκαν στη Βοιωτία. Όταν οι Τούρκοι επέστρεψαν με ενισχύσεις, οι κάτοικοι κατέφυγαν στα βουνά για να σωθούν. Η παράδοση λέει ότι ο παπα-Αναστάσης, ιερέας του χωριού, κατέφυγε σε μια σπηλιά, αλλά οι Τούρκοι τον βρήκαν και τον σκότωσαν. Από τότε ο βράχος αυτός ονομάζεται βράχος του Παπα-Αναστάση.

 Δημογραφική εξέλιξη 
Η δημογραφική εξέλιξη του οικισμού κατά τις τελευταίες δεκαετίες είναι η εξής:
 Έτος  Πληθυσμός 1991  519 2001  547 2011  398 2021  364

 Προσωπικότητες 
Από την Ελλοπία καταγόταν ο Κώστας Κολιγιάννης (1909 - 1979), στέλεχος του ΚΚΕ και α΄ γραμματέας από το 1956 έως το 1972. Την περίοδο της δικτατορίας, με την  ηγεσία του ΚΚΕ εξόριστη στις χώρες της τότε κομμουνιστικής Ανατολικής Ευρώπης, οι χουντικοί είχαν συλλάβει τα αδέλφια του, Αλέξη και Τάκη, ως μέσο πίεσης.

 Αθλητισμός 
Ο «Αθλητικός Όμιλος Ελλοπιακός» ιδρύθηκε το 1976 και εκπροσωπεί το χωριό στο ποδόσφαιρο. Έδρα της ομάδας είναι το Δημοτικό Γήπεδο Ελλοπίας, το ποδοσφαιρικό γήπεδο του χωριού. Ξεκίνησε από τη Γ΄ Κατηγορία Ε.Π.Σ. Βοιωτίας τη σεζόν 1976-77 και μέσα σε μια τριετία κατέκτησε ισάριθμες ανόδους έως την Α΄ Κατηγορίας Ε.Π.Σ. Βοιωτίας, όπου εκεί αντιμετώπισε τις μεγάλες ομάδες του νόμου όπως Α.Ο. Θήβα, η Α.Ε. Ορχομενού, η Ερκύνα Λιβαδειάς, ο Κιθαιρώνας Καπαρελλίου, ο Παμβαγιακός και άλλες.

Το 2023 κατέκτησε για πρώτη φορά στην ιστορία του το πρωτάθλημα Α΄ Κατηγορίας Ε.Π.Σ. Βοιωτίας και προκρίθηκε στο ειδικό πρωτάθλημα, μέσω του οποίου κέρδισε την ιστορική άνοδο στην Γ΄ Εθνική.Στη Γ΄ Εθνική τη νέα σεζόν ο Ελλοπιακός (video), starsports.gr Την ίδια χρονιά έφτασε για πρώτη φορά μέχρι τον τελικό του Κυπέλλου Ε.Π.Σ. Βοιωτίας. Ο πρώτος αγώνας στην ιστορία του Ελλοπιακού στα Εθνικά πρωταθλήματα συνοδεύτηκε με νίκη επί του Ατρομήτου Πειραιά με 3-0 εντός έδρας στις 17 Σεπτεμβρίου 2023.Ελλοπιακός: Το πρώτο παιχνίδι στην Γ’ Εθνική συνοδεύτηκε με ευρεία νίκη (pics), starsports.gr

Από τον Ελλοπιακό αναδείχθηκαν παίκτες που αγωνίστηκαν σε μεγαλύτερες κατηγορίες όπως μεταξύ άλλων ο Δημήτρης Μεϊδάνης που αγωνίστηκε στην Ελλάδα και στην Κύπρο.

 Παραπομπές 

 Πηγές 
Δημοτικές κοινότητες - Ελλοπία

 Εξωτερικοί σύνδεσμοι 

 Βιβλίο (2016): "Βοιωτοί στην Αμερική", (Γ.Ε. Αντωνίου)

Κατηγορία:Χωριά του δήμου Θηβαίων
Κατηγορία:Χωριά της περιφερειακής ενότητας Βοιωτίας